text: মডার্নার টিকার অনুমোদন দিতে পারে বিশ্ব স্বাস্থ্য সংস্থা | প্রথম আলো
  মডার্নার টিকার অনুমোদন দিতে পারে বিশ্ব স্বাস্থ্য সংস্থা
  প্রকাশ: ২৬ এপ্রিল ২০২১, ২০: ০৯
  যুক্তরাষ্ট্রের কোম্পানি মডার্নার উদ্ভাবিত কোভিড-১৯ টিকা জরুরি ব্যবহারের অনুমোদন দেওয়ার জন্য পর্যালোচনা করছে বিশ্ব স্বাস্থ্য সংস্থা। বিশেষজ্ঞরা আজ সোমবারই এই পর্যালোচনা করবেন বলে সংস্থাটির একজন মুখপাত্র জানিয়েছেন।
  বার্তা সংস্থা রয়টার্স এই খবর দিয়েছে। বিশ্ব স্বাস্থ্য সংস্থার মুখপাত্র ক্রিস্টিয়ান লিন্ডমেয়ার বলেছেন, 'আজ টেকনিক্যাল অ্যাডভাইজরি গ্রুপ (টিএজি) বৈঠকে মডার্নার বিষয়টি পর্যালোচনা করা হবে।' এক থেকে চার দিনের মধ্যে এ বিষয়ে সিদ্ধান্ত আসবে বলে ধারণা করা হচ্ছে।
  করোনা মহামারি ঠেকাতে এখন পর্যন্ত ফাইজার-বায়োএনটেক, অ্যাস্ট্রাজেনেকা-অক্সফোর্ড এবং জনসন অ্যান্ড জনসনের উদ্ভাবিত করোনাভাইরাসের টিকা বিশ্ব স্বাস্থ্য সংস্থার অনুমোদন পেয়েছে।
  করোনা মহামারি ঠেকাতে হিমশিম খাচ্ছে বিশ্ব। করোনার সংক্রমণের পরিসংখ্যান হালনাগাদকারী ওয়েবসাইট ওয়ার্ল্ডোমিটারসের তথ্য অনুযায়ী আজ রাত পৌনে ৮টা পর্যন্ত বিশ্বজুড়ে ১৪ কোটি ৭৯ লাখ ২ হাজার ৮৯০ জনের করোনা শনাক্ত হয়েছে। এর মধ্যে ৩১ লাখ ২৪ হাজার ৯৬৪ জনের মৃত্যু হয়েছে। মৃত্যু ও সংক্রমণের তালিকায় শীর্ষে রয়েছে যুক্তরাষ্ট্র, ব্রাজিল ও ভারত।